62024CO0826
RJEŠENJE PREDSJEDNIKA SUDA
22. svibnja 2025. (
*1
)
„Žalba – Intervenijenti u prvostupanjskom postupku – Povjerljivost – Informacije s kojima se povjerljivo postupalo u prvostupanjskom postupku”
U predmetu C‑826/24 P,
povodom žalbe na temelju članka 56. Statuta Suda Europske unije, podnesene 3. prosinca 2024.,
Europska komisija, koju zastupaju F. Castillo de la Torre, A. Dawes, T. Franchoo i C. Urraca Caviedes, u svojstvu agenata,
žalitelj,
a druge stranke u postupku su:
Google LLC, sa sjedištem u Mountain Viewu (Sjedinjene Američke Države),
Alphabet Inc., sa sjedištem u Mountain Viewu,
koje zastupaju D. Beard, BL, J. Holmes, BL, J. Williams, BL, W. Ellison i C. Jeffs, advocaten, i J. Staples, solicitor,
tužitelji u prvostupanjskom postupku,
Surfboard Holding BV, sa sjedištem u Zeistu (Nizozemska),
Vinden.NL BV, sa sjedištem u Rijssenu (Nizozemska),
intervenijenti u prvostupanjskom postupku,
PREDSJEDNIK SUDA,
uzimajući u obzir prijedlog O. Spineanu‑Matei, sutkinje izvjestiteljice,
nakon saslušanja nezavisne odvjetnice J. Kokott,
donosi sljedeće
Rješenje
1
Svojom žalbom Europska komisija zahtijeva ukidanje presude Općeg suda Europske unije od 18. rujna 2024., Google i Alphabet/Komisija (Google AdSense for Search) (T‑334/19, u daljnjem tekstu: pobijana presuda, EU:T:2024:634), kojom je taj sud poništio Odluku Komisije C(2019) 2173 final od 20. ožujka 2019. u vezi s postupkom na temelju članka 102. [UFEU‑a] i članka 54. Sporazuma o EGP‑u (Predmet AT.40411 – Google Search (AdSense)).
2
Aktom podnesenim tajništvu Suda 27. veljače 2025. društva Google LLC i Alphabet Inc. zahtijevaju od Suda da u odnosu na društva Surfboard Holding BV i Vinden.NL BV, intervenijente u prvostupanjskom postupku, postupa povjerljivo s određenim informacijama sadržanima u odgovoru na žalbu koji su podnijela u ovom predmetu i u prilozima R. 2, R. 3 i R. 4 tom odgovoru na žalbu, odnosno na isti način kao što je Opći sud postupao s tim informacijama u okviru predmeta u kojem je donesena pobijana presuda. Konkretno, zahtjev za povjerljivo postupanje odnosi se na informacije o Googleovoj poslovnoj strategiji iz točke 66. tog odgovora na žalbu te na informacije navedene u točkama 23., 26., 174., 188., 189., 202., 204., 212., 228., 229., 246. i 283. i bilješci 345. iz Priloga R. 2 navedenom odgovoru na žalbu, kao i u točkama 279. i 288. Priloga 1. tom prilogu R. 2., u bilješkama 22. i 68. te u točki 68. Priloga R. 3 tom odgovoru na žalbu i u točkama 26. i 28. Priloga R. 4 tom odgovoru na žalbu, koje se odnose na Googleove povjerljive studije, uvjete ugovora koje je taj poduzetnik sklopio, njegove „Direct Partners” i prihode ostvarene od njihovih djelatnosti.
3
Iz spisa predmeta u kojem je donesena pobijana presuda, koju je Opći sud dostavio Sudu, proizlazi da su društva Vinden.NL i Surfboard Holding aktima od 16. rujna 2019. odnosno 19. rujna 2019. zatražila intervenciju u prvostupanjski postupak u potporu Googleovu zahtjevu.
4
Rješenjem od 26. studenoga 2019. predsjednik desetog vijeća Općeg suda prihvatio je te zahtjeve za intervenciju i odlučio da će se društvima Surfboard Holding i Vinden.NL dostaviti samo verzija svih postupovnih akata dostavljenih Googleu, Alphabetu i Komisiji koja nije povjerljiva, pri čemu nije doveo u pitanje pravo prvonavedenih društava da, po potrebi, u propisanim rokovima podnesu prigovore na eventualne zahtjeve za povjerljivo postupanje koji se odnose na njih.
5
Kao što to proizlazi iz spisa predmeta u kojem je donesena pobijana presuda, koji je Opći sud dostavio Sudu, ta društva, koja su postala intervenijenti u prvostupanjskom postupku, nisu podnijela prigovor protiv zahtjeva za povjerljivo postupanje podnesenih u odnosu na njih, tako da je odobrenje povjerljivog postupanja, koje je Opći sud privremeno naložio u tom rješenju, postalo konačno.
6
Člankom 171. stavkom 1. Poslovnika Suda određuje se da se žalba dostavlja ostalim strankama u postupku pred Općim sudom. Osim toga, u skladu s člankom 172. tog Poslovnika, svaka stranka u postupku pred Općim sudom koja ima interes da se žalba prihvati ili odbije može podnijeti odgovor na žalbu u roku od dva mjeseca od njezine dostave. Iz tih odredbi proizlazi da se žalba i drugi postupovni dokumenti podneseni Sudu u načelu dostavljaju i strankama kojima je dopušteno da sudjeluju u postupku pred Općim sudom kao intervenijenti.
7
Međutim, ako stranka zatraži da se u odnosu na stranku koja je bila intervenijent pred Općim sudom povjerljivo postupa s elementima koji su podneseni Sudu i s kojima se u odnosu na tu stranku već postupalo na takav način tijekom prvostupanjskog postupka, za potrebe postupka pred Sudom u načelu treba jednako postupati (rješenje predsjednika Suda od 19. siječnja 2023., Google i Alphabet/Komisija, C‑738/22 P, EU:C:2023:44, t. 5. i navedena sudska praksa).
8
U ovom slučaju valja istaknuti da se Googleov i Alphabetov zahtjev da Sud u odnosu na društva Surfboard Holding i Vinden.NL povjerljivo postupa s informacijama o Googleovoj poslovnoj strategiji iz točke 66. Googleova i Alphabetova odgovora na žalbu koji su podnijeli u ovom predmetu te s informacijama navedenima u točkama 23., 26., 174., 188., 189., 202., 204., 212., 228., 229., 246. i 283. i bilješci 345. iz Priloga R. 2 tom odgovoru na žalbu, kao i u točkama 279. i 288. Priloga 1. tom prilogu R. 2., u bilješkama 22. i 68. te u točki 68. Priloga R. 3 navedenom odgovoru na žalbu i točkama 26. i 28. Priloga R. 4 tom odgovoru na žalbu, koje se odnose na Googleove povjerljive studije, uvjete ugovora koje je taj poduzetnik sklopio, njegove „Direct Partners” i prihode ostvarene od njihovih djelatnosti, odnosi na informacije s kojima se već postupalo na takav način u okviru predmeta u kojem je donesena pobijana presuda. Slijedom toga, valja prihvatiti taj zahtjev, pri čemu tajnik društvima Surfboard Holding i Vinden.NL treba dostaviti samo verziju istog odgovora na žalbu i njegovih priloga koja nije povjerljiva i u kojoj su te informacije izostavljene.
9
[Kako je ispravljeno rješenjem od 30. lipnja 2025.] Usto, s obzirom na sudsku praksu navedenu u točki 7. ovog rješenja i s ciljem dobrog sudovanja, u načelu također valja u odnosu na društva Surfboard Holding ili Vinden.NL povjerljivo postupati s informacijama koje će se podnijeti u okviru ovog žalbenog postupka i s kojima se u odnosu na te stranke postupalo na takav način u prvostupanjskom postupku, ako neka od stranaka koja se pozvala na povjerljivost tih informacija u prvostupanjskom postupku to izričito zatraži.
10
U tim će okolnostima tajnik društvima Surfboard Holding i Vinden.NL u okviru ovog postupka dostaviti samo verziju svih postupovnih akata koja nije povjerljiva i koju, po potrebi, treba dostaviti Komisiji ili Googleu i Alphabetu.
Slijedom navedenog, predsjednik Suda rješava:
1.
U odnosu na društva Surfboard Holding BV i Vinden.NL BV treba povjerljivo postupati s informacijama o poslovnoj strategiji društva Google LLC iz točke 66. odgovora na žalbu koji su Google i Alphabet Inc. podnijeli u okviru ovog predmeta te s informacijama navedenima u točkama 23., 26., 174., 188., 189., 202., 204., 212., 228., 229., 246. i 283. i bilješci 345. iz Priloga R. 2 tom odgovoru na žalbu, kao i u točkama 279. i 288. Priloga 1. tom prilogu R. 2., u bilješkama 22. i 68. te u točki 68. Priloga R. 3 navedenom odgovoru na žalbu i točkama 26. i 28. Priloga R. 4 tom odgovoru na žalbu, koje se odnose na Googleove povjerljive studije, uvjete ugovora koje je taj poduzetnik sklopio, njegove „Direct Partners” i prihode ostvarene od njihovih djelatnosti, pri čemu tajnik društvima Surfboard Holding i Vinden.NL treba dostaviti samo verziju istog odgovora na žalbu i njegovih priloga koja nije povjerljiva i u kojoj su te informacije izostavljene.
2.
U odnosu na društva Surfboard Holding BV i Vinden.NL BV također treba povjerljivo postupati s informacijama koje će se podnijeti u okviru ovog postupka i s kojima se u odnosu na te stranke postupalo na takav način u prvostupanjskom postupku, ako neka od stranaka koja se pozvala na povjerljivost tih informacija u prvostupanjskom postupku to izričito zatraži. Tajnik će društvima Surfboard Holding i Vinden.NL u okviru ovog postupka dostaviti samo verziju svih postupovnih akata koja nije povjerljiva i koju, po potrebi, treba dostaviti Europskoj komisiji ili društvima Google LLC i Alphabet Inc.
3.
O troškovima će se odlučiti naknadno.
[potpisi]
(
*1
)	Jezik postupka: engleski